Lørdag eftermiddag mistede Egholm-færgen sin motorkraft, og der blev lavet en kontrolleret grundstødning for ikke at ramme jernbanebroen. Søndag blev færgen undersøgt at teknikere, der fandt en periodisk fejl. Mandag morgen var den igen i drift, men pludselig ved middagstid, opdagede skibsføreren en fejlalarm - og så var det tilbage på land igen. Mandag eftermiddag var det så forfra for teknikerne - og det lykkedes at få færgen fikset, og mandag aften sejlede færgen Egholm II igen. - Og det gør den stadig, lyder det tirsdag morgen fra en glad Henrik Jess Jensen, der er afdelingsleder i Aalborg Kommune. - Er tip-top vedligeholdt Nu afventer han og færgebesætningen på Egholm II en teknisk rapport om, hvad der egentlig gik galt. - Hvad er det teknikerne har fundet, og hvad dækker periodisk fejl over, det er blandt andet det, vi skal have på skrift, siger Henrik Jess Jensen. Han understreger, at færgen i marts var igennem en hovedreparation, og derfor skulle der som sådan ikke være noget galt. - Færgen er tip-top vedligeholdt. Den skal kunne sejle de næste 50.000 timer, svarende til 10 år, efter dens hovedeftersyn i foråret. Den er nyrenoveret og udskiftet, siger Henrik Jess Jensen. Egholm II har kapacitet til 98 passagerer.

Opsummering:
Efter et par turbulente døgn med færgedriften til og fra Egholm er der nu styr på teknikken, og færgen sejler planmæssigt.